ጠ/ሚ ዐብይ አህመድ በአርባ ምንጭ የአረንጓዴ አሻራ የችግኝ ተከላ ተሳተፉ
ጠቅላይ ሚኒስትር አብይ አህመድ በጋሞጎፋ ዞን አርባምንጭ ከተማ በመገኘት የችግኝ ተከላውን መርሃ ግብር ከሰላም ሚኒስቴር ወ/ሮ ሙፈሪሃት ካሚል ጋር በመሆን አስጀምረዋል ።በዛሬው ዕለት በሀገር አቀፍ ደረጃ ለሚካሄደው የ200 ሚሊዮን ችግኝ ተከላ ዝግጅቱ ተጠናቆ ዜጎች በየአቅራቢያቸው የዛፍ ችግኞችን በመትከል ላይ ናቸው፡፡በመላ ኢትዮጵያ በዛሬው ዕለት 200 ሚሊየን ችግኞችን በአንድ ቀን በመትከል በአለም የክብር መዝገብ ላይ ለመስፈር ዘመቻው በማለዳው ተጀምሯል።በጠቅላይ ሚኒስትር ዶክተር አብይ አህመድ ሀሳብ አመንጭነት በዛሬው እለት በአንድ ጀንበር 200 ሚሊየን ችግኞችን ለመትከል ዝግጅት ሲደርግ መቆየቱ የሚታወስ ነው።በዚህ መሰረት ዛሬ ከማለዳው ጀምሮ በመላ ሀገሪቱ ዜጎች 200 ሚሊየን ችግኞችን በአንድ ጀንበር ለመትከል ዘመቻቸውን ጀምረዋል።ሕንድ በአለም አቀፍ ደረጃ በአንድ ጀንበር ወይንም በ12 ሰዓታት 66 ሚሊየን ችግኞችን በመትከል በአለም የክብር መዝገብ ላይ በቀዳሚነት ሰፍራ ትገኛለች።